ห้องอาหารตันหยง เป็นห้องอาหารในโรงแรมตันหยง ซึ่งโรงแรมนี้เป็นโรงแรมในตำนานเมืองนราธิวาสอีกแห่งหนึ่งเลยค่ะ โรงแรมนี้เปิดให้บริการมานานมากกว่า 30 ปีแล้วแน่นอนค่ะ เพราะพ่อแม่เราแต่งงานกันที่นี่ล่ะ และพี่สาวเราก็อายุอานามก็เลขสามกว่าไปแล้ว ฮ่าๆ (เฮ้ย แล้วจะบอกเค้าทำไม!)

โรงแรมตันหยงตั้งอยู่บนถนนโสภาพิสัยค่ะ หรือหากเดินทางมาจากสนามบิน ให้ขับรถตรงข้ามห้าแยกโรงเรียนจีนมาเลย แล้วชิดซ้ายไว้นะคะ โรงแรมจะอยู่ตรงช่วงกลางของถนนค่ะ ทั้งนี้เมื่อขับรถเข้าโรงแรมแล้วจะมีที่จอดรถอยู่ด้านหน้าโรงแรมเลยค่ะ

เมื่อหันหน้ามองโรงแรม ด้านซ้ายมือของเราจะเป็นห้องอาหารตันหยงที่เรากำลังจะเขียนรีวิวนั่นเอง (ทำไมรู้สึกเหมือนกำลังเขียนรีวิวโรงแรมเลยแฮะ) ...ซึ่งห้องอาหารนี้สามารถเดินเข้าได้จากประตูด้านนอกที่เชื่อมจากลานจอดรถได้เลยค่ะ คือแค่มองประตูก็รู้สึกถึงมนต์ขลังอะไรบางอย่าง ประตูไม้ที่เปิดแล้วมีเสียงดังเอี๊ยดเบาๆ มีสปริงคอยปิดประตูแบบประตูยุคกลาง เฮ้ย มันใช่เลยค่ะ (ใช่อะไรยะ) 

ด้านหน้าร้านจะพบว่ามีป้ายรับรองอาหารฮาลาลตั้งอยู่ค่ะ ดังนั้นร้านอาหารนี้เป็นร้านอาหารฮาลาลนะคะ 

ภายในห้องอาหารมีบรรยากาศแบบยุคเก่าเก๊าเก่าจริงๆ ด้วยการให้ไฟที่น้อย ทำให้ดูสลัวๆ เหมือนดูละครไทยย้อนยุค โต๊ะมีทั้งกลมและเหลี่ยม รอบห้องอาหารกรุด้วยหน้าต่างกระจกทรงครึ่งวงกลมทำให้แสงจากด้านนอกสาดเข้ามา ทำให้ด้านในห้องอาหารนั้นยิ่งดูมืดกว่าด้านริมกระจกเข้าไปใหญ่ (เอาจริงๆ เราชอบห้องอาหารสว่างๆ มากกว่านะคะเนี่ย) 

วันนี้มาตอนเที่ยงค่ะ เกิดแรงบันดาลใจอะไรบางอย่าง เรากับเพื่อนๆ เลยนัดกันมากินอาหารในห้องอาหารนี้ ซึ่งขอสารภาพว่ามาอุดหนุนที่นี่ครั้งล่าสุดเมื่อ 15 ปีที่แล้ว ...จ้ะ พร้อมแล้วก็สั่งอาหารกันเลยละกันนะ เราสั่งอาหารมาทั้งหมด 6 อย่าง ก็คือไก่ครีมมะนาว กุ้งซอสมะขาม กุ้งผัดเห็ดโคน แกงส้มเนื้อปลากะพง ปลากะพงต้มเผือก น่องไก่เหล้าแดง และข้าว 1 โถค่ะ จริงๆ มีการสั่งข้าวคลุกกะปิเมนูเด็ดของที่นี่ใส่กล่องกลับบ้านด้วยแหละ

+ ไก่ครีมมะนาว (155 บาท)
ไก่ครีมมะนาวจานเบ้อเริ่ม เรียกได้ว่าเสิร์ฟกันมาในจานที่เป็นญาติๆ กับถาดแบนที่บ้านกันเลย ไก่ทอดมาแบบด้านนอกค่อนข้างกรอบ ปรุงรสมาอร่อยใช้ได้เลยค่ะ ราดด้วยมายองเนสรสนุ่มๆ ถ้าถามว่าจริงๆ แล้วไก่เยอะมั้ย ก็ไม่ได้เยอะนะคะ แต่เมื่อเทียบกับราคาก็โอเคอยู่ จานนี้มีผักคะน้าทอดกรอบเสิร์ฟมาคู่กัน พร้อมกับมะนาวฝานเปลือกหั่นบางด้วย

+ กุ้งซอสมะขาม (255 บาท)
กุ้งตัวโตพอสมควรทอดมาจนเปลือกกุ้งกรอบ กินได้ตั้งแต่กลางตัวมาจรดหางเลยค่ะ จากนั้นราดด้วยน้ำมะขามรสชาติเปรี้ยว เค็ม หวาน ถามว่าอร่อยมั้ย ยังไม่ค่อยปลื้มเท่าไหร่กับจานนี้ค่ะ

+ กุ้งผัดเห็ดโคน (285 บาท)
จานนี้ให้มาเยอะดีค่ะ เป็นเห็ดโคนที่ผัดได้อร่อยมากๆ เห็ดดึ๋งดั๋งอยู่ในปากให้เคี้ยวกรุบกริบ มีรสพริกไทยเบาๆ เหมือนสายลมพัดผ่าน ใส่กุ้งมาเยอะดีด้วย เมนูนี้แนะนำค่ะ

+ แกงส้มเนื้อปลากะพง (275 บาท)
ถ้าจะถามถึงเมนูที่ปลื้มที่สุด วันนี้คงจะแนะนำเมนูนี้ล่ะค่ะ เพราะเครื่องแกงนั้นเข้มข้นเหลือเกิน รสชาติมาเต็มเค็มเปรี้ยว ที่นี่แกงส้มใส่ทั้งยอดมะพร้าวและสับปะรดนะคะ ปลากะพงก็ไม่คาว ไม่เหม็น คือดีงามมากชนิดที่ทุกคนในโต๊ะชื่นชม

+ ปลากะพงต้มเผือก (385 บาท)
พระเจ้าจอร์จ ราคาเมนูนี้แรงทีเดียวเชียวค่ะ แต่ก็ได้มาทั้งหม้อใหญ่ๆ ที่กินกันหกคนแล้วไม่หมด เหลือให้เอากลับบ้านอีกค่ะ รสชาติปลากะพงต้มเผือกอร่อยเลยแหละ เสียดายติดตรงที่ก้างเยอะมาก ทำให้ความฟินลดลงไป 20%

+ น่องไก่เหล้าแดง (155 บาท)
ตอนแรกสั่งปีกไก่เหล้าแดงค่ะ พนักงานแจ้งว่ามีแต่น่องไก่ ...น่องก็น่อง ก็เลยสั่งน่องไป ปรากฎว่าตอนมาเสิร์ฟ เฮ้ยยยย น่องใหญ่มาก ไก่เป็นนักบอลทีมชาติเหรอคะ ช็อคแป๊บ แต่เมนูนี้อร่อยดีค่ะ น่องไก่ทอดราดซอสเหล้าแดงรสชาติกลมกล่อม อร่อยดี

+ ข้าวสวยโถละ 30 บาท 

ร้านนี้คิดราคาค่าน้ำเปล่าขวดละ 20 บาทนะคะ ไม่คิดค่าน้ำแข็ง ส่วนข้าวคลุกกะปิที่สั่งกลับบ้านนั้นราคากล่องละ 75 บาทค่ะ โดยรวมถือว่าอาหารห้องอาหารนี้ค่อนข้างอร่อย ทำอาหารเร็ว บริการเสิร์ฟก็รวดเร็วและมืออาชีพค่ะ ในช่วงแรกพนักงานบริการดีมาก ช่วงหลังๆ พนักงานแอบหายไปค่ะ 

ปล.ห้องอาหารไม่มี service charge นะคะ ก็ทิปกันไปตามอัตภาพค่ะ